AP ยอดขายคอนโด 6 แห่งดีทีเดียว-ซื้อมองเป้ายอดขายปีนี้มีโอกาสสำเร็จสูง
APโบรกฯมองเปิดขาย soft launch คอนโด 6 แห่ง ทำได้ดีทีเดียว คาดจะสร้างยอดขายได้เพิ่มเติมอีกมาก ก่อนเปิดขายที่พารากอนในวันที่ 25-28 มิ.ย.58 ในงาน "AP Space Connect" มองเป้าขายปีนี้มีโอกาสจะประสบผลสำเร็จสูง คงคำแนะนำซื้อราคาพื้นฐาน 8.80 บาท
24 มิ.ย. 2558

บล.ดีบีเอสฯ ระบุในบทวิเคราะห์วันนี้ (24 มิ.ย.) ว่า บริษัท เอพี (ไทยแลนด์) จำกัด (มหาชน) หรือ AP เมื่อวันเสาร์ที่ 20 มิ.ย.58 ที่ผ่านมา เปิดขาย soft launch คอนโด 6 แห่ง ก่อนเปิดขายที่พารากอนในวันที่ 25-28 มิ.ย.58 ในงาน “AP Space Connect” ปรากฏว่ามี 3 โครงการขายดีมากคือ ริททึ่ม รางน้ำ-92% ไลฟท์อโศก-70% แอสไพร์ลาดพร้าว 113-69%  ส่วนที่การขายได้ไม่มากคือ แอสไพร์ สาทร-ราชพฤกษ์-6%  แอสไพร์ วุฒากาศ-5% และ แอสไพร์ เอราวัณ เฟส 1- n.a. (AP)
ผลกระทบ: ยอดขาย (presales) ทำได้ดีทีเดียว โดยเฉพาะตัวทำเลที่ดีที่เป็นในเมือง ส่วนตัวที่ยอดขายยังไม่ดี สังเกตว่าจะไกลออกไป แม้จะมีรถไฟฟ้าในอนาคตมารองรับก็ตาม แม้ว่ายอดขายที่รางน้ำจะคืบหน้ามากกว่าอโศก แต่หากคิดยอดขายเป็นเม็ดเงิน อโศกได้มากกว่าเป็นประมาณ 4.4 พันล้านบาท
ขณะที่รางน้ำได้ 2.2 พันล้านบาท เพราะโครงการที่อโศกใหญ่กว่านั่นเอง สำหรับในเชิงปริมาณ เราคาดว่ายอดขายเฉพาะการ soft launch ครั้งนี้เป็น 7.2 พันล้านบาท มากกว่ายอดขายทั้งไตรมาส 1/58 ที่ 4.6 พันล้านบาท ถึง 57%  และหากรวมกันเป็นยอดขาย 11.8 พันล้านบาท คิดเป็นสัดส่วนถึง 42% เทียบกับเป้าขายปีนี้ตลอดปีที่ 28.3 พันล้านบาท
 ทั้งนี้ทางบริษัทจะผลักดันการขายเพิ่มเติมในงาน  “AP Space Connect”  หรือมีการเปิดขายอย่างเป็นทางการในแต่ละโครงการอีกครั้งและจัดแคมเปญการตลาดเพื่อดึงดูดใจมากขึ้น  เราคาดว่าจะสร้างยอดขายได้เพิ่มเติมอีกมาก ดังนั้นเป้าขายปีนี้มีโอกาสจะประสบผลสำเร็จสูง
คงคำแนะนำ ซื้อ AP ราคาพื้นฐาน 8.80 บาท การประเมินมูลค่าหุ้นพบว่าจูงใจ ณ ราคาปัจจุบันซื้อขายที่ P/E ปีนี้ที่ 7.5 เท่า คิดเป็น PEG 0.6 เท่า โดยคาดการณ์ EPS Growth ปีนี้อยู่ที่ 12% และปี 59 เท่ากับ 11% ส่วน Dividend Yield ก็อยู่ในเกณฑ์ดีมากที่ 4.7% ปีนี้และ 5.2% ในปี 58 แนะนำซื้อ ให้เป็นหนึ่งใน Top Pick ของกลุ่มที่พักอาศัย ราคาพื้นฐาน 8.80 บาท อิงกับ P/E ปี 58 ที่ 9.5 เท่า